Julius Bab
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur 1900-1950
Julius Bab var en tysk forfatter, teaterkritiker og dramaturg. Han var en av Tysklands mest profilerte teateranmeldere på 1920- og 1930-tallet.
Teaterkritiker i Berlin, eksil i USA I tidsrommet 1923–1932 var Bab redaktør av Dramaturgische Blätter, organet til Volksbühne-bevegelsen i Berlin, fram til 1933 skrev han også for tidsskriftet Weltbühne. Han underviste på Max Reinhardts skuespillerutdanning, og engasjerte seg i teaterarbeidet til Jüdischer Kulturbund (Den jødiske kulturforeningen), som han var med på å stifte i 1933. I 1938 forlot Bab, som var jøde, Tyskland. Han emigrerte til USA, hvor han ble boende til han døde i 1955. Teateranmeldelser, biografier og teaterhistorie Bab var en betydelig teaterkritiker. Hans teateranmeldelser er samlet i Chronik des deutschen Dramas (5 bind, 1911) og Der Mensch auf der Bühne. Eine Dramaturgie für Schauspieler (3 bind., 1910–1911, 1922–1923). Han forfattet flere bøker om teater og litteratur, blant annet Wesen und Weg der Berliner Volksbühnenbewegung (1919), Arbeiterdichtung (1924), Das Theater der Gegenwart (1927) og Das Theater im Lichte der Soziologie (1931).Han skrev også en rekke biografier over forfattere og deres verk: om Richard Dehmel (1902), George Bernard Shaw (1910), flere om Johann Wolfgang von Goethe (1921), Gerhart Hauptmann (1922), Friedrich Hebbel (1923), William Shakespeare (1925), og om kjente tyske skuespillere, blant annet om Agnes Sorma (1862–1927) (1927), Albert Bassermann (1867–1952) (1929) og om skuespillerfamilien Devrient (1932), en tysk familie som på 1800-tallet utmerket seg gjennom mange kjente skuespillere.I eksil skrev han flere bøker om amerikansk litteratur, blant annet Amerikas Dichter (1949) og Amerikas neuere Lyrik (1953). Bab beskjeftiget seg også med jødisk liv i Tyskland, blant annet i Leben und Tod des deutschen Judentums, som kom ut i ny utgave i 1988.Arkivet etter Julius Bab befinner seg i Akademie der Künste i Berlin. Les mer i Store norske leksikon Tysklands litteratur Eksterne lenker Julius Bab i Deutsche Biographie Julius Bab i databasen Verbrannte und Verbannte. Die Liste der im Nationalsozialismus verbotenen Publikationen und Autoren